b'\n_START_ARTICLE_\nMS \xc2\xabRagnvald Jarl\xc2\xbb\n_START_SECTION_\nHistorie\n_START_PARAGRAPH_\nI l\xc3\xb8pet av andre verdenskrig gikk mange av hurtigruteskipene tapt, og eldre skip m\xc3\xa5tte settes inn i ruten som en midlertidig l\xc3\xb8sning. En gjenoppbygging av hurtigrute-fl\xc3\xa5ten ble startet, og MS \xc2\xabRagnvald Jarl\xc2\xbb var det tiende nybygget etter krigen. MS \xc2\xabRagnvald Jarl\xc2\xbbs s\xc3\xb8sterskip MS \xc2\xabFinnmarken\xc2\xbb, ogs\xc3\xa5 fra 1956, er bevart og st\xc3\xa5r utstilt ved Hurtigrutemuseet p\xc3\xa5 Stokmarknes.\n_START_SECTION_\nI hurtigruten\n_START_PARAGRAPH_\n19. april 1956 ble skipet sj\xc3\xb8satt og d\xc3\xb8pt MS \xc2\xabRagnvald Jarl\xc2\xbb med hjemmehavn Trondheim, og 24. juli 1956 ble skipet overlevert Det Nordenfjeldske Dampskibsselskab. Skipet la ut p\xc3\xa5 sin f\xc3\xb8rste rundtur i hurtigruten 28. juli 1956. I september 1957 var det en mindre brann i innredningen ombord. Etter 11 \xc3\xa5rs drift seilte hun i november 1967 til verftet Blohm & Voss i Tyskland for oppgradering og oppussing, og hovedmotoren ble modifisert for \xc3\xa5 kunne g\xc3\xa5 p\xc3\xa5 tungolje. 20. februar 1972 grunnst\xc3\xb8tte hun i Ris\xc3\xb8yrenna, og 27. oktober samme \xc3\xa5r kolliderte MS \xc2\xabRagnvald Jarl\xc2\xbb med MS \xc2\xabUl\xc3\xb8ytind\xc2\xbb under Troms\xc3\xb8broen. I 1983 ble omfattende oppgraderinger gjennomf\xc3\xb8rt ved Mjellem & Karlsen Verft i Bergen. 12 nye lugarer ble innredet, og kafeteriaen og resepsjonen ble ombygget. Skipet var tilbake i hurtigrutetrafikk i desember 1983._NEWLINE_I 1984 ble Det Nordenfjeldske Dampskibsselskab kj\xc3\xb8pt opp av Kosmos, men hurtigrutedriften fortsatte som f\xc3\xb8r. I 1987 ble rederiet omd\xc3\xb8pt NFDS Shipping, og i august 1989 ble rederiets to gjenv\xc3\xa6rende hurtigruteskip (\xc2\xabRagnvald Jarl\xc2\xbb og \xc2\xabHarald Jarl\xc2\xbb) solgt til Troms Fylkes Dampskibsselskap (TFDS). Skipene beholdt navnene, men fikk nye skorsteinsmerker og Troms\xc3\xb8 som hjemmehavn. Den 9. september 1995 gjennomf\xc3\xb8rte MS \xc2\xabRagnvald Jarl\xc2\xbb sin siste rundtur i hurtigruten, og ble lagt ut for salg.\n_START_SECTION_\nEtter hurtigrute-karrieren\n_START_PARAGRAPH_\nI januar 1996 kj\xc3\xb8pte Unge Sj\xc3\xb8menns Kristelige Forening (USKF) skipet for 10 millioner kroner. Etter ombygging ble hun omd\xc3\xb8pt til MS \xc2\xabGann\xc2\xbb, og satt inn som skoleskip for Rogaland videreg\xc3\xa5ende sj\xc3\xb8aspirantskole i Stavanger. Skipet var n\xc3\xa5 hvitmalt med et r\xc3\xb8dt belte, og skorsteinen fikk en beige farge med skolens logo. I sommerm\xc3\xa5nedene gikk skipet i cruisefart fra Stavanger til Nordkapp og Svalbard. I desember 2006 kj\xc3\xb8pte USKF hurtigruteskipet MS \xc2\xabNarvik\xc2\xbb, og tidligere MS \xc2\xabRagnvald Jarl\xc2\xbb ble lagt ut for salg. 9. mars 2007 kj\xc3\xb8pte stiftelsen S\xc3\xb8rlandets Seilende Skoleskibs Institution skipet, og omd\xc3\xb8pte henne MS \xc2\xabSj\xc3\xb8kurs\xc2\xbb. S\xc3\xb8rlandets Maritime Videreg\xc3\xa5ende skole st\xc3\xa5r for driften og undervisningsopplegget._NEWLINE_I 2013 ble skipet brukt i NRKs Sommer\xc3\xa5pent,og dette ble gjentatt sommeren 2015. I forbindelse med Sommer\xc3\xa5pent i 2015 ble det ogs\xc3\xa5 spilt inn et 41-episoders krim-drama Mysteriet p\xc3\xa5 Sommerb\xc3\xa5ten. Dramaserien ble spilt inn og sendt samme dag p\xc3\xa5 reiserutens 41 forskjellige anl\xc3\xb8p fra Vads\xc3\xb8 til Oslo og p\xc3\xa5 selve sommerb\xc3\xa5ten MS \xc2\xabSj\xc3\xb8kurs\xc2\xbb i l\xc3\xb8pet av reiserutens \xc3\xa5tte uker. Sommerb\xc3\xa5tens reiserute var p\xc3\xa5 ca. 2\xc2\xa0670 km (1\xc2\xa0446 nautiske mil) slik at \xc2\xabMysteriet p\xc3\xa5 Sommerb\xc3\xa5ten\xc2\xbb ble \xc2\xabverdens lengste dramaserie\xc2\xbb som ble spilt inn over den lengste geografiske distansen/omr\xc3\xa5det. Dette var en ny m\xc3\xa5te og produsere en dramaserie p\xc3\xa5, som aldri hadde blitt gjort f\xc3\xb8r.\n_START_SECTION_\nSkipet\n_START_PARAGRAPH_\nVed levering var MS \xc2\xabRagnvald Jarl\xc2\xbbs tonnasje 2\xc2\xa0196 bruttoregistertonn, 1\xc2\xa0097 nettoregistertonn, og lasteevnen var p\xc3\xa5 659 d\xc3\xb8dvekttonn. Lasterommene l\xc3\xa5 forut, og lasting og lossing foregikk med to skipskraner med henholdsvis 3 tonns og 1,75 tonns l\xc3\xb8ftekapasitet. Hovedmotoren var en tisylindret MAN dieselmotor med ytelse 2\xc2\xa0960\xc2\xa0hk, noe som ga en toppfart p\xc3\xa5 16,9 knop. Skipet hadde to passasjerklasser. 1. plass (1. klasse) lugarer og salonger l\xc3\xa5 midtskips, mens 2. plass l\xc3\xa5 akter. Totalt var det 205 k\xc3\xb8yeplasser ombord, og skipet var sertifisert for 585 passasjerer i innenskj\xc3\xa6rs fart. Mannskapslugarene og postkontoret l\xc3\xa5 forut. Som skoleskip best\xc3\xa5r mannskapet av 60 elever og 20 befal.'